b'\n_START_ARTICLE_\nMo\xc5\xa1e Dajan\n_START_PARAGRAPH_\nMo\xc5\xa1e Dajan (hebrejski \xd7\x9e\xd7\xa9\xd7\x94 \xd7\x93\xd7\x99\xd7\x99\xd7\x9f; Deganya, Palestina , 20. svibnja 1915. - Tel Aviv, 16. listopada 1981.), izraelski vojnik i politi\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nMo\xc5\xa1e Dajan je ro\xc4\x91en u mjestu Deganyi u Palestini 1915. godine, a njegova vojna karijera po\xc4\x8dela je 1937. godine obukom koju su vodili britanski \xc4\x8dasnici. Dajan se pridru\xc5\xbeio paravojnoj formaciji Haganah, a Britanci su ga 1939. godine zatvorili na dvije godine. Nakon izlaska iz zatvora vodio je postrojbu palestinskih \xc5\xbdidova u borbi protiv Vi\xc5\xa1ijske Francuske u Siriji gdje je izgubio oko, po \xc4\x8demu \xc4\x87e kasnije postati prepoznatljiv. Sudjelovao je kao zapovjednik jeruzalemskog podru\xc4\x8dja u Izraelsko-arapskom ratu 1948. godine. U Sinajskom ratu 1956. godine uspje\xc5\xa1no je planirao i vodio invaziju Sinajskog poluotoka, a 1959. godine izabran je u izraelski parlament Knesset kao \xc4\x8dlan stranke Mapai te ga je Ben Gurion imenovao ministrom poljoprivrede. Godine 1965. ponovno izabran u Knesset, a 1967. godine je postao ministar obrane. Uz na\xc4\x8delnika Glavnog sto\xc5\xbeera Rabina smatra ga se kreatorom \xc5\xa0estodnevnog rata kojim su pobije\xc4\x91ene susjedne arapske zemlje. No, nakon Yomkippurskog rata 1973. godine na njegov ra\xc4\x8dun stigla je ve\xc4\x87ina optu\xc5\xbebi zbog nepripremljenosti zemlje za rat (vi\xc5\xa1e na Bliskoisto\xc4\x8dni sukob). Dajan se vratio u izraelsku vladu za vrijeme mandata Menahema Begina kao ministar vanjskih poslova te je sudjelovao u stvaranju Camp Davidskog sporazuma. Nezadovoljan Beginovom odlukom da zadr\xc5\xbei izraelski suverenitet nad Zapadnom obalom dao je ostavku 1979. godine i formirao vlastitu stranku Telem, koja je zagovarala izraelsko povla\xc4\x8denje s podru\xc4\x8dja okupiranih u ratu 1967. godine._NEWLINE_Umro je u Tel Avivu 1981. godine od raka debelog crijeva._NEWLINE_Pokopan je u mjestu gdje je odrastao.'